Kamal Qureshi (SF), 2003-10-22:
Jeg vil sådan set
ikke tage alle de principielle ting, som vi har været oppe at runde, op, men bare lige opsummere med at sige, at der er nogle grupper, som også efter denne lovgivning stadig væk vil blive ramt; en del af dem vil stadig væk blive ramt, og så er der nogle nye, der vil blive ramt. Vi har stadig væk de danske statsborgere, som er 18 år, som i dag har ret til at blive valgt til bl.a. det danske Folketing og være med til at bestemme lovgivningen her i landet.
De vil stadig væk ikke have mulighed for at kunne vende hjem til Danmark med deres udenlandske ægtefælle og opnå opholdstilladelse for deres ægtefælle.
Det er fuldstændig urimeligt, at når man er myndig i det her samfund og oven i købet har mulighed for at blive valgt til den lovgivende forsamling, så ikke har den principielle mulighed for at kunne vende hjem til sit land. Så har vi stadig væk det problem, som også anføres fra Røde Kors' side, at man siger - det er der flere af ordførerne, også Socialdemokratiets, der har sagt - at det er meget vigtigt, at de unge, der vokser op i Danmark, er integreret, altså kan sproget og kan blive en del af det her samfund.
Alligevel sætter man det op på den måde, at den 18-årige, 19-årige, 20-årige, der er opvokset i Danmark, og som taler sproget, og som f.eks. har tyrkiske forældre, har færre rettigheder, fordi vedkommende bliver vurderet til at være mindre dansk, end en udlænding - i gåseøjne - altså en dansk statsborger, som har opholdt sig i udlandet hele sit liv, som ikke taler sproget, som ikke har noget forhold til Danmark; han har rettigheder.
Det bliver stadig væk betragtet sådan alene i kraft af, at vedkommende har statsborgerskab, at vedkommende er mere integreret i det danske samfund, end den pågældende person, der er opvokset og bor i Danmark.
Det er imponerende, for nogle af de normale krav, regeringen har i alle mulige andre henseender, er, at for at være integreret i det danske samfund, skal man kunne tale sproget, man skal kende til det danske samfund, og man skal være en del af det danske samfund.
Nu siger regeringen, at alle de der principper falder bort.
Nu kan man faktisk opholde sig i udlandet hele sit liv og alligevel være integreret, hvis man er statsborger.
Så har vi stadig væk den situation, hvor man siger, at man fritager flygtninge for de her situationer, som flygtningene kan komme i, men det gør man alligevel ikke, for hvis en flygtning efter at have opnået flygtningestatus i Danmark møder en person, f.eks. fra sit hjemland, og vælger at gifte sig med den pågældende person, kan de som ægtepar ikke være sammen nogen steder.
De vil ikke kunne opnå et familieliv, som de er berettiget til efter menneskerettighedskonventionen, hverken i Danmark eller i deres hjemlande.
Den her lovgivning, som regeringen laver, og som Socialdemokratiet tilslutter sig, vil svare til, at man simpelt hen fratog alle fulde fædre retten til at kunne være sammen med deres børn for at undgå, at der er nogle fulde fædre, der slår deres børn, når de er fulde. Det er rigtigt, at man så vil kunne opnå, at der vil være færre, der vil slå deres børn, men man vil drønme også ramme en masse personer, som ikke havde til hensigt at slå deres børn, og som ikke ville have slået deres børn.
Det er simpelt hen uprofessionel lovgivning for at ramme et område.